Pokiaľ ide o európsku migračnú agendu, Komisia uznala význam úlohy EASO pri vypracúvaní a udržiavaní silnej spoločnej azylovej politiky. Komisia usúdila, že EASO má zintenzívniť praktickú spoluprácu, rozvíjať svoju úlohu ako referenčné stredisko pre vnútroštátne informácie o krajine pôvodu s cieľom podporiť jednotnejšie rozhodnutia, kľúčové opatrenia v súvislosti s odbornou prípravou a zriadenie špecializovaných sietí vnútroštátnych orgánov na posilnenie operačnej spolupráce v otázkach týkajúcich sa azylu. Komisia vo svojom oznámení zo 6. apríla 2016 vyhlásila, že navrhne silnejší mandát pre EASO, aby mohol zohrávať novú úlohu pri vykonávaní politík a posilnenú operačnú úlohu. To by sa dosiahlo prostredníctvom monitorovacieho mechanizmu na posúdenie zhody s CEAS a iných kľúčových úloh, napríklad poskytovaním a analýzou informácií o krajine pôvodu, používaním distribučného kľúča dublinského systému a zasahovaním pri podpore členských štátov v núdzových situáciách alebo v prípadoch, keď sa neprijalo potrebné nápravné opatrenie.

Podľa názoru Komisie je agentúra jedným z nástrojov, ktoré možno použiť na účinné riešenie štrukturálnych slabých stránok CEAS, ktoré sa ešte zhoršili v dôsledku rozsiahleho a nekontrolovaného prílevu migrantov a žiadateľov o azyl do Európskej únie, najmä v priebehu posledného roka. Nebolo by prijateľné zreformovať CEAS bez toho, aby sa agentúre udelil mandát, ktorý zodpovedá požiadavkám obsiahnutým v reforme. Je nevyhnutné, aby agentúra mala k dispozícii prostriedky potrebné na poskytovanie pomoci členským štátom v krízových situáciách, ale je ešte dôležitejšie, aby sa vytvoril stabilný, fungujúci a praktický právny rámec pre agentúru s cieľom posilniť a doplniť azylové a prijímacie systémy členských štátov.

Komisia prijala 6. apríla 2016 oznámenie s názvom Smerom k reforme spoločného európskeho azylového systému a zlepšeniu možností legálnej migrácie do Európy, v ktorom stanovuje svoje priority v súvislosti so zlepšením spoločného európskeho azylového systému (ďalej len „CEAS“). Komisia v reakcii na výzvy Európskej rady oznámila, že bude postupne pracovať na reforme existujúceho rámca Únie tak, že vytvorí udržateľný a spravodlivý systém na určenie členských štátov zodpovedných za žiadateľov o azyl, posilní systém Eurodac, dosiahne väčšie zbližovanie v rámci azylového systému, a tak zabráni sekundárnym pohybom, a vypracuje posilnený mandát pre Európsky podporný úrad pre azyl (ďalej len „EASO“). Tento návrh sa predkladá ako súčasť prvého balíka reforiem CEAS spolu s dvoma ďalšími návrhmi, a to návrhom na reformu dublinského systému a ďalším návrhom, ktorým sa mení systém Eurodac.

Komisia musí zadať vypracovanie hodnotenia do troch rokov od nadobudnutia účinnosti tohto nariadenia a následne každých päť rokov s cieľom posúdiť najmä dosah, účinnosť a efektívnosť agentúry a jej pracovných postupov. Hodnotenie musí zahŕňať dosah agentúry na praktickú spoluprácu, záležitosti týkajúce sa azylu a CEAS. Komisia musí odoslať hodnotiacu správu spolu so svojimi závermi Európskemu parlamentu, Rade a správnej rade. Zistenia uvedené v hodnotení sa musia zverejniť.

Celkové finančné zdroje potrebné na to, aby agentúra mohla vykonávať svoje poslanie podľa navrhovaného rozšíreného mandátu, predstavujú na obdobie rokov 2017 – 2020 sumu 363,963 milióna EUR. Aby mohla agentúra vykonávať svoje nové úlohy účinným spôsobom, okrem súčasného počtu pozícií dočasných a zmluvných zamestnancov povolených podľa rozpočtu na rok 2016 bude potrebných 275 pozícií dočasných zamestnancov a 82 zmluvných zamestnancov na dosiahnutie celkového počtu 357 zamestnancov na obdobie rokov 2017 – 2020, aby sa do roku 2020 dosiahol celkový počet 500 zamestnancov.

Cieľom návrhu je zabezpečiť, aby sa právne predpisy a prevádzkové normy v oblasti azylu úplne a správne uplatňovali v členských štátoch, aby sa posilnila praktická spolupráca a výmena informácií medzi členskými štátmi a tretími krajinami, aby sa prijali vhodné opatrenia na zachovanie riadne fungujúceho CEAS a na riešenie neprimeraného tlaku účinným spôsobom s pomocou agentúry a v spolupráci s ňou. Agentúra môže členským štátom pomáhať pri posudzovaní žiadostí o medzinárodnú ochranu na žiadosť členských štátov, a to v rámci, ktorý je jasne stanovený v operačnom pláne. Od agentúry sa môže vyžadovať vykonanie zásahu a poskytnutie pomoci členskému štátu len v takých prípadoch, keď sa po monitorovaní alebo v prípade neprimeraného tlaku na azylové a prijímacie systémy v dotknutom členskom štáte neprijmú žiadne alebo sa prijmú len nedostatočné opatrenia, čím sa ohrozí fungovanie CEAS. Vzhľadom na svoj cieľ a v súlade so zásadou proporcionality stanovenou v článku 5 Zmluvy o Európskej únii tento návrh neprekračuje rámec toho, čo je nevyhnutné na dosiahnutie uvedených cieľov.

V kapitole 6 návrhu sa značne rozširuje úloha a funkcie agentúry týkajúce sa operačnej a technickej pomoci v podobnom rozsahu, aký navrhovala Komisia pre Európsku agentúru pre pohraničnú a pobrežnú stráž. V návrhu sa jasne stanovujú prevádzkové a technické opatrenia, ktoré môže agentúra organizovať a koordinovať na žiadosť členských štátov. Tieto opatrenia by mohli zahŕňať možnosť agentúry uľahčovať posudzovanie žiadostí o medzinárodnú ochranu, ktoré sú predmetom skúmania príslušných vnútroštátnych orgánov. V takomto prípade by sa podrobné pravidlá a jasný opis úloh a odkaz na platné právne predpisy mali uviesť v operačnom pláne.

Kapitola 4 návrhu sa zaoberá prevádzkovými normami, usmerneniami a najlepšími postupmi. Podľa súčasného mandátu EASO by agentúra mohla prijať technické dokumenty o vykonávaní azylových nástrojov. V návrhu sa rozlišuje medzi rôznymi typmi technických dokumentov, ktoré môže agentúra prijať. Agentúra z vlastného podnetu alebo na žiadosť Komisie vypracuje prevádzkové normy na vykonávanie nástrojov práva Únie v oblasti azylu a ukazovatele na monitorovanie súladu s týmito normami. Agentúra bude tiež môcť vypracúvať usmernenia a najlepšie postupy týkajúce sa vykonávania nástrojov práva Únie v oblasti azylu. V prípadoch, keď by členské štáty vyžadovali pomoc pri uplatňovaní týchto prevádzkových noriem, usmernení a najlepších postupov, môžu požiadať agentúru o poskytnutie potrebných odborných poznatkov alebo operačnej a technickej pomoci.

Ďalšou novou úlohou agentúry je pomáhať Komisii pri pravidelnom preskúmaní situácie v tretích krajinách, ktoré sú uvedené na spoločnom zozname EÚ týkajúcom sa bezpečných krajín pôvodu. Keď bude Komisia uvažovať o doplnení ďalšej tretej krajiny do tohto zoznamu EÚ týkajúceho sa bezpečných krajín, ktorý vedie EÚ, mohla by agentúru požiadať o poskytnutie informácií o tejto konkrétnej tretej krajine.

Agentúra bude naďalej zohrávať dôležitú úlohu pri rozvoji a poskytovaní odbornej prípravy členom vnútroštátnych správnych orgánov, súdov a vnútroštátnych útvarov príslušných vo veciach azylu v členských štátoch. Pri väčšom zapojení vlastného personálu agentúry, pokiaľ ide o poskytovanie operačnej a technickej pomoci členským štátom, bude agentúra tiež musieť zabezpečiť vhodnú odbornú prípravu pre svojich zamestnancov. Agentúra musí navyše zabezpečiť, aby všetci odborníci, ktorí sa zapojili do podporných tímov a rezervnej skupiny v oblasti azylu, získali špecializovanú odbornú prípravu súvisiacu s ich povinnosťami a funkciami ešte predtým, ako sa zapoja do operačných činností.

Aby sa agentúra mohla stať odborným strediskom, musí si vybudovať vlastnú kapacitu na zhromažďovanie a analýzu informácií o azylovej situácii v Únii a tretích krajinách do takej miery, v akej to môže mať dosah na Úniu, ako aj na vykonávanie CEAS. Analýza informácií o azylovej situácii by mala agentúre umožniť poskytovanie pomoci členským štátom a lepšie porozumieť faktorom migrácie spojenej s azylom, ktorá smeruje do Únie a prebieha v jej rámci, ako aj na účely včasného varovania a pripravenosti členských štátov. Agentúra by v tomto ohľade mala úzko spolupracovať nielen s členskými štátmi, ale aj s ostatnými príslušnými agentúrami Únie, Európskou službou pre vonkajšiu činnosť a medzinárodnými organizáciami, ako je Úrad vysokého komisára Organizácie Spojených národov pre utečencov (UNHCR).

Kapitola 9 sa zaoberá organizáciou agentúry. Táto kapitola odráža existujúcu organizáciu EASO a riadi sa spoločným prístupom k decentralizovaným agentúram odsúhlasený Európskym parlamentom, Radou a Komisiou. Rozdiel oproti existujúcej štruktúre spočíva v tom, že v návrhu sa stanovuje pozícia zástupcu výkonného riaditeľa vzhľadom na skutočnosť, že úlohy agentúry sa značne rozšírili a do roku 2020 dôjde k zodpovedajúcemu veľkému zvýšeniu počtu zamestnancov. Ďalší rozdiel v porovnaní so súčasnou organizáciou sa týka poradného fóra. Toto fórum by malo byť nezávislé od agentúry a z tohto dôvodu už jeho predsedom nebude výkonný riaditeľ, ale malo by pomáhať výkonnému riaditeľovi a správnej rade v otázkach týkajúcich sa azylu.

Čo sa týka spolupráce agentúry, v kapitole 8 sa uvádza spolupráca agentúry s Dánskom a pridruženými krajinami, spolupráca s tretími krajinami, spolupráca s ostatnými orgánmi Únie a s medzinárodnými organizáciami, najmä UNHCR. Tieto aspekty nie sú úplne nové, keď sa porovnajú so súčasným mandátom EASO, v ktorom sa spolupráca so zainteresovanými stranami uvádza ako dôležitý aspekt.

Vzhľadom na skutočnosť, že agentúra bude vysielať odborníkov spomedzi vlastných zamestnancov do podporných azylových tímov a na doplnenie rezervnej skupiny v oblasti azylu, v návrhu sa tiež uvádza možnosť, že agentúra si obstará alebo prenajme svoje vlastné technické vybavenie. Nebude to mať vplyv na povinnosť členských štátov dodávať potrebné zariadenia a výbavu agentúre, aby mohla poskytovať operačnú a technickú pomoc, a malo by sa tak dopĺňať vybavenie poskytnuté inými agentúrami Únie.

V nariadení (EÚ) č. XXX/XXX sa stanovuje zostavenie podporných tímov pre riadenie migrácie v problémových oblastiach, ktoré sa vyznačujú zmiešanými migračnými tokmi. Tieto podporné tímy pre riadenie migrácie sú zložené z odborníkov a úradníkov vyslaných rôznymi agentúrami Únie vrátane Agentúry Európskej únie pre azyl. Operačné a technické posilnenie, ktoré môžu zabezpečiť podporné tímy pre riadenie migrácie alebo experti vyslaní z rezervnej skupiny v oblasti azylu, môžu zahŕňať kontrolu štátnych príslušníkov tretích krajín, evidenciu žiadostí o medzinárodnú ochranu, a ak o to požiadajú členské štáty, posudzovanie takýchto žiadostí, ako aj poskytovanie informácií a osobitnej pomoci žiadateľom alebo potenciálnym žiadateľom, ktorí by mohli podliehať premiestneniu.

Agentúra nasadí podporné tímy v oblasti azylu na poskytovanie operačnej a technickej pomoci členským štátom. Tieto podporné azylové tímy budú zložené z odborníkov z členských štátov alebo odborníkov pridelených členskými štátmi agentúre a odborníkov spomedzi vlastných zamestnancov agentúry. V prípadoch, keď sú azylové a prijímacie systémy vystavené neprimeranému tlaku, pre ktorý sú na ne kladené výnimočne ťažké a naliehavé požiadavky, agentúra zorganizuje a skoordinuje komplexný súbor operačných a technických opatrení. To možno vykonať na žiadosť členského štátu alebo na návrh agentúry. V takýchto prípadoch, keď sa napriek neprimeranému tlaku nepodá žiadosť o pomoc alebo sa neprijme ponuka agentúry, alebo dotknutý členský štát prijme nedostatočné opatrenia, ktoré ohrozujú fungovanie CEAS, môže Komisia prijať rozhodnutie prostredníctvom vykonávacieho aktu, v ktorom určí jedno alebo viac operačných alebo technických opatrení, ktoré by mala agentúra prijať na podporu dotknutého členského štátu. Agentúra na takéto účely zostaví rezervnú skupinu v oblasti azylu, ktorá bude pozostávať aspoň z 500 odborníkov z členských štátov.

konajúc v súlade s riadnym legislatívnym postupom,

keďže:

(1)Cieľom azylovej politiky Únie je vyvinúť a zriadiť spoločný európsky azylový systém (CEAS), ktorý je v súlade s hodnotami a humanitárnou tradíciou Európskej únie a riadi sa zásadou solidarity a spravodlivého rozdelenia zodpovednosti.

(2)CEAS je založený na spoločných minimálnych štandardoch pre konania o azyle, poskytovaní uznania a ochrany na úrovni Únie, podmienkach prijímania a systéme na určenie členského štátu zodpovedného za žiadateľov o azyl. Bez ohľadu na pokrok dosiahnutý v rámci CEAS stále existujú značné rozdiely medzi členskými štátmi, pokiaľ ide o udeľovanie medzinárodnej ochrany a jej formu. Tieto rozdiely by sa mali riešiť zabezpečením väčšieho zbližovania pri posudzovaní žiadostí o medzinárodnú ochranu a zaistením vyššej a jednotnejšej úrovne uplatňovania práva Únie v celej Únii.

(3)Komisia vo svojom oznámení zo 6. apríla 2016 uviedla svoje možnosti na zlepšenie CEAS, a to najmä zriadením udržateľného a spravodlivého systému na určenie členských štátov zodpovedných za žiadateľov o azyl, posilnením systému Eurodac, dosiahnutím väčšieho zbližovania v azylovom systéme, zabránením sekundárnym pohybom a vypracovaním rozšíreného mandátu pre Európsky podporný úrad pre azyl. Toto oznámenie je v súlade s výzvami Európskej rady z 18. februára 2016 na dosiahnutie pokroku smerom k reforme existujúceho rámca EÚ s cieľom zabezpečiť humánnu a efektívnu azylovú politiku. Navrhuje sa v ňom aj ďalší postup v súlade s celostným prístupom k migrácii, ktorý Európsky parlament stanovil vo svojej správe z vlastnej iniciatívy z 12. apríla 2016.

(4)Európsky podporný úrad pre azyl bol zriadený nariadením Európskeho parlamentu a Rady (EÚ) č. 439/2010 a svoje úlohy začal vykonávať 1. februára 2011. Európsky podporný úrad pre azyl posilnil praktickú spoluprácu medzi členskými štátmi v záležitostiach týkajúcich sa azylu a pomohol členským štátom pri plnení ich povinností v rámci CEAS. Európsky podporný úrad pre azyl tiež poskytuje podporu členským štátom, ktorých azylové a prijímacie systému sú pod mimoriadnym tlakom. Jeho úloha a funkcia sa však musia ďalej rozšíriť, aby nielen podporoval členské štáty pri ich praktickej spolupráci, ale aj posilňoval a dopĺňal azylové a prijímacie systémy členských štátov.

(5)Vzhľadom na štrukturálne nedostatky CEAS, ktoré sa prejavili počas rozsiahleho a nekontrolovaného prílevu migrantov a žiadateľov o azyl do Únie, a požiadavku na efektívnu, vysokú a jednotnú úroveň uplatňovania azylového práva Únie v členských štátoch je potrebné zlepšiť vykonávanie a fungovanie CEAS vychádzajúc z práce Európskeho podporného úradu pre azyl, ktorý by sa mal ďalej rozvíjať na plnohodnotnú agentúru, ktorá by mala byť zodpovedná za uľahčenie a zlepšenie fungovania CEAS, zaistenie udržateľného a spravodlivého rozdelenia žiadostí o medzinárodnú ochranu, za zabezpečenie zbližovania pri posudzovaní žiadostí o medzinárodnú ochranu v celej Únii a za monitorovanie praktického a technického uplatňovania práva Únie.

(6)Úlohy Európskeho podporného úradu pre azyl by sa mali rozšíriť, a aby sa tieto zmeny zohľadnili, mal by sa premenovať na Agentúru Európskej únie pre azyl. Agentúra by mala byť odborným strediskom a jej hlavnou úlohou by malo byť posilniť praktickú spoluprácu a výmenu informácií medzi členskými štátmi v oblasti azylu, podporiť právo Únie a prevádzkové normy s cieľom zaistiť vysoký stupeň jednotnosti, pokiaľ ide o azylové konania, podmienky prijímania a posúdenie potrieb ochrany v celej Únii, monitorovať praktické a technické uplatňovanie práva a noriem Únie v oblasti azylu, podporovať dublinský systém a poskytovať lepšiu operačnú a technickú podporu členským štátom pri riadení azylových a prijímacích systémov, a to najmä tým členským štátom, ktorých systémy sú vystavené neprimeranému tlaku.

(7)Európsky podporný úrad pre azyl by mal úzko spolupracovať s Komisiou, ako aj azylovými orgánmi členských štátov, vnútroštátnymi imigračnými, azylovými alebo inými útvarmi a využívať ich kapacity a odborné znalosti. Členské štáty by mali spolupracovať s agentúrou, aby tak zabezpečili jej schopnosť napĺňať svoj mandát. Je dôležité, aby agentúra a členské štáty konali v dobrej viere a aby si včas a primeraným spôsobom vymieňali informácie. Akékoľvek poskytovanie štatistických údajov by sa malo vykonávať v súlade s technickými a metodickými špecifikáciami stanovenými v nariadení (EÚ) č. 862/2007.

(8)Agentúra Európskej únie pre azyl by mala zhromažďovať a analyzovať informácie o azylovej situácii v Únii a tretích krajinách v rozsahu zodpovedajúcom jej možnému vplyvu na Úniu. To by malo agentúre umožniť poskytovať pomoc členským štátom a lepšie porozumieť faktorom migrácie spojenej s azylom, ktorá smeruje do Únie a ku ktorej dochádza v jej rámci, ako aj na účely včasného varovania a pripravenosti členských štátov.

(9)Vzhľadom na reformu dublinského systému by Agentúra Európskej únie pre azyl mala poskytovať potrebnú podporu členským štátom, a to najmä prevádzkovaním a riadením nápravného mechanizmu.

(10)Agentúra Európskej únie pre azyl by mala členským štátom pomáhať s odbornou prípravou expertov zo všetkých vnútroštátnych správnych orgánov a súdov, ako aj vnútroštátnych útvarov príslušných vo veciach azylu, a to vrátane vypracovania spoločných základných študijných osnov. Agentúra by okrem toho mala zabezpečiť, aby všetci odborníci zapojení do podporných azylových tímov a rezervnej skupiny v oblasti azylu získali špecializovanú odbornú prípravu ešte predtým, ako sa zúčastnia na operačných činnostiach organizovaných agentúrou.

(11)Agentúra Európskej únie pre azyl by mala zabezpečiť štruktúrovanejšie a jednoduchšie zhromažďovanie údajov o krajinách pôvodu na úrovni Európskej únie. Je potrebné, aby agentúra zhromažďovala informácie a vypracúvala správy s informáciami o krajine pôvodu prostredníctvom európskych sietí pre informácie o krajine pôvodu s cieľom zabrániť duplicite a dosiahnuť synergie s vnútroštátnymi správami. Okrem toho, aby agentúra zaistila zbližovanie pri posudzovaní žiadostí o medzinárodnú ochranu, ako aj povahu a kvalitu udelenej ochrany, mala by sa spoločne s členskými štátmi zapojiť do vypracovania spoločnej analýzy ktorá by poskytovala usmernenia týkajúce sa situácie v konkrétnych krajinách pôvodu.

(12)Komisia by mala pravidelne preskúmavať spoločný zoznam EÚ týkajúci sa bezpečných krajín pôvodu, ktorý sa stanovuje v nariadení (EÚ) č. XXX/XXX . Agentúra by mala vzhľadom na svoje odborné znalosti pomáhať Komisii pri preskúmaní tohto zoznamu. Agentúra by mala tiež Komisii na jej na žiadosť poskytovať informácie o konkrétnych tretích krajinách, ktoré by sa mohli zahrnúť do spoločného zoznamu EÚ týkajúceho sa bezpečných krajín pôvodu a o tretích krajinách označených za bezpečné krajiny pôvodu alebo bezpečné tretie krajiny, alebo na ktoré sa vzťahujú koncepcie bezpečnej tretej krajiny, prvej krajiny azylu alebo európskej bezpečnej tretej krajiny existujúce v členských štátoch.

(13)Na zabezpečenie vysokého stupňa jednotnosti, pokiaľ ide o azylové konania, podmienky prijímania a posudzovanie potrieb ochrany v celej Únii, by agentúra mala organizovať a koordinovať činnosti na podporu práva Únie. Agentúra by na tento účel mala pomáhať členským štátom pri rozvoji prevádzkových noriem a ukazovateľov na monitorovanie súladu s týmito normami. Agentúra by tiež mala vypracovať usmernenia týkajúce sa azylovej problematiky a mala by umožniť výmenu najlepších postupov medzi členskými štátmi.

(14)Agentúra Európskej únie pre azyl by mala v úzkej spolupráci s Komisiou, ale bez toho, aby boli dotknuté povinnosti Komisie ako ochrankyne zmlúv, zriadiť mechanizmus na monitorovanie a posudzovanie vykonávania CEAS, súladu s prevádzkovými normami členských štátov, usmerneniami a najlepšími postupmi v oblasti azylu a overovať fungovanie azylových a prijímacích systémov členských štátov. Monitorovanie a posudzovanie by malo byť komplexné a vychádzať najmä z informácií poskytnutých členskými štátmi, analýzy informácií o azylovej situácie, ktorú vypracovala agentúra, návštev na mieste a výberu vzoriek prípadov. Agentúra by mala o výsledkoch podať správu správnej rade, ktorá by zase mala túto správu prijať. Výkonný riaditeľ by mal po konzultáciách s Komisiou vypracovať návrh odporúčaní pre dotknuté členské štáty, v ktorých bude uvedený prehľad potrebných opatrení na riešenie závažných nedostatkov a ktoré správna rada následne prijme ako odporúčania.

(15)Po odporúčaniach by mal nasledovať akčný plán vypracovaný dotknutým členským štátom. Ak dotknutý členský štát v stanovenej lehote neprijme potrebné opatrenia na zavedenie odporúčaní a ak nedostatky v azylových a prijímacích systémoch sú také závažné, že ohrozujú fungovanie CEAS, Komisia by mala na základe vlastného posúdenia vykonávania akčného plánu a závažnosti nedostatkov prijať odporúčania adresované tomuto členskému štátu, v ktorých sa uvádza prehľad opatrení na nápravu závažných nedostatkov. Komisia by mohla v dotknutých členských štátoch zorganizovať návštevy na mieste s cieľom overiť vykonávanie akčného plánu. Komisia by mala tiež v prípade potreby identifikovať opatrenia, ktoré by na podporu daného členského štátu mala prijať agentúra. Ak by členský štát určitý čas naďalej neplnil svoje povinnosti, Komisia by mohla prijať ďalšie kroky a od agentúry vyžadovať zásah na podporu daného členského štátu.

(16)Na uľahčenie a zlepšenie správneho fungovania CEAS a na podporu členských štátov pri plnení ich povinností v rámci CEAS by Agentúra Európskej únie pre azyl mala členským štátom poskytnúť operačnú a technickú pomoc, najmä ak sú ich azylové a prijímacie systémy vystavené neprimeranému tlaku. Agentúra by mala poskytovať potrebnú operačnú a technickú pomoc vyslaním podporných tímov pre azyl, ktoré sú zložené z odborníkov z radov vlastných zamestnancov agentúry, odborníkov z členských štátov alebo odborníkov pridelených členskými štátmi do agentúry, a to na základe operačného plánu. Tieto tímy by mali podporovať členské štáty pomocou operačných a technických opatrení vrátane poskytovania odborných znalostí týkajúcich sa identifikácie a evidencie štátnych príslušníkov tretích krajín, tlmočníckych služieb, informácií o krajinách pôvodu a poznatkov o riešení a spracovaní azylových prípadov, ako aj poskytovaním pomoci vnútroštátnym orgánom zodpovedným za posúdenie žiadostí o medzinárodnú ochranu a v prípadoch presídlenia. S cieľom zabezpečiť efektívnosť takéhoto vyslania by sa mal systém podporných azylových tímov riadiť týmto nariadením.

(17)V prípadoch, keď sú azylové a prijímacie systémy členských štátov vystavené neprimeranému tlaku, ktorý kladie výnimočné vysoké a naliehavé požiadavky na ich azylové a prijímacie systémy, by mala Agentúra Európskej únie pre azyl pomáhať členskému štátu, či už na jeho žiadosť alebo z vlastnej iniciatívy, prostredníctvom komplexného súboru opatrení vrátane vyslania odborníkov z rezervnej skupiny v oblasti azylu. S cieľom zaistiť dostupnosť týchto odborníkov a ich okamžité vyslanie by rezervná skupina v oblasti azylu mala pozostávať z odborníkov z členských štátov a mala by mať prinajmenšom 500 členov. Samotná agentúra by mala byť schopná zasiahnuť na podporu členského štátu aj vtedy, keď dotknutý členský štát napriek neprimeranému tlaku nežiada od agentúry dostatočnú pomoc alebo neprijíma dostatočné kroky na riešenie tohto tlaku, čoho následkom by bola taká miera neúčinnosti azylových a prijímacích systémov, ktorá by ohrozila fungovanie CEAS. Ukazovateľom neprimeraného tlaku môže byť neúmerný počet žiadostí o medzinárodnú ochranu, za ktoré je členský štát zodpovedný.

(18)Na zabezpečenie toho, aby boli podporné azylové tímy alebo odborníci vyslaní z rezervnej skupiny v oblasti azylu schopní účinne vykonávať svoje úlohy pomocou potrebných prostriedkov, by Agentúra Európskej únie pre azyl mala mať možnosť obstarať alebo prenajať si svoje vlastné technické vybavenie. Tým by však nemala byť dotknutá povinnosť členských štátov dodávať potrebné zariadenia a vybavenie agentúre, aby mohla poskytovať požadovanú operačnú a technickú pomoc. Akékoľvek obstaranie alebo prenajatie vybavenia by malo byť predmetom podrobnej analýzy potrieb a analýzy nákladov a prínosov zo strany agentúry.